Od 3.7. do 23.7.2022. godine 14 učenika iz Ugostiteljsko-turističkog učilišta, smjer kuhar, slastičar i turističko-hotelijerski komercijalist, sudjelovali su u Erasmus + programu mobilnosti; Razvoj vještina u ugostiteljstvu i turizmu u Italiji. Učenici su u pratnji profesorice talijanskog jezika Renate Zaove Bačić i nastavnice ugostiteljskog posluživanja i kuharstva Svjetlane Jelić Večenaj bili smješteni u šarmantnom srednjovjekovnom gradiću Faenzi, prijestolnici keramike, u pokrajini Emilia-Romagna. Učenici su obavljali praktičnu nastavu u ugostiteljskim objektima u Faenzi i obližnjem Forliu do kojeg su se vozili brzim vlakom Trenitalia. U tri tjedna boravka u Italiji, osim usvajanja novih vještina korisnih za njihovo buduće zanimanje, učenici su svakodnevno upijali i talijanski način života i kulturu te savladali osnove talijanskog jezika. Uživali su uz cornetto i cappuccino, pizzu i padinu te neizostavan talijanski gelato. Osim Faenze i Forlia tijekom svog boravka u Italiji posjetili su i Rimini, San Marino (treću najmanju državu u Europi) i renesansnu Firenzu te uživali u njihovim poznatim znamenitostima i gastronomskim specijalitetima. Vratili su se puni dojmova i pozitivnog iskustva koje im je donijela ova Erasmus+ avantura.